SAL-werknemer vas oor voorskrifmedikasie | Maroela Media
Brig. Selvy Mohlahla, woordvoerder van die polisie, het gesê Samuel Thami Mthembu (32) is Saterdag in hegtenis geneem nadat doeanebeamptes tydens 'n roetine-soektog op die tablette afgekom het. Mthembu het nie die medikasie by die doeane-beamptes verklaar nie.
Volgens Mohlahla is dit teen die wet om só 'n groot hoeveelheid medikasie by jou te dra, aangesien voorskrifmedikasie binne sekere temperature vervoer moet word om te verseker dat dit nie 'n gevaar vir ander passasiers inhou nie. Mohlahla het gesê altesaam 35 902 tablette wat vir die behandeling van epilepsie en aambeie gebruik word, is in Mthembu se bagasie gevind.
"Die geraamde waarde van die tablette kan nog nie bevestig word nie. Ons weet ook nie wat die verdagte beplan het om met die medikasie te doen nie. Hy was op 'n vlug van Londen na OR Tambo," het Mohlahla gesê.
Hy het gesê Mthembu het in die hof op 'n aanklag van dwelmhandel verskyn en is op borgtog van R1 000 vrygelaat. Hy sal op 3 Februarie weer in die hof verskyn.
In 'n onverwante voorval is nog 'n reisiger Saterdag op OR Tambo in verband met dwelmhandel vasgetrek nadat dwelms ter waarde van meer as R3 miljoen glo in haar besit gevind is. Volgens Mohlahla is kokaïen ter waarde van R3 123 000 in Idaia Abudo Ussene (38), 'n Mosambiekse burger, se bagasie gevind.
Ussene het pas van Sao Paulo in Brasilië teruggekeer en was op pad na Maputo in Mosambiek toe die dwelms in versteekte kompartemente in haar tas gevind is. Sy het ook Maandag in die Kemptonpark-landdroshof verskyn waar sy borgtog geweier is. Sy sal weer op 3 Februarie in die hof verskyn.
Die man was seker van voorneme om hoog te vlieg
Lyk vir my hy het erge aambeie van die lank sit op die vliegtuig. en dan kry hy nog erge epilepsie daar by.
epilepsie lyer toegelaat om n loods te wees? tydens die NP se bewind was hulle nie eers toegelaat om motorbestuurders-lisensies te kry nie.